钦定古今图书集成/明伦汇编/官常典/第277卷 > 《让散骑常侍表》徐陵
## 钦定古今图书集成/明伦汇编/官常典/第277卷 > 《让散骑常侍表》徐陵

臣闻“五十知命”，宗师之格言；“《九百》辞满”，通贤之高概。
昔墨子诸生，褰裳救楚；鲁连隐士，高论却秦。况乎谬
蒙知己，宁无感激？洪私过误，寘以通班，司宪文昌，遂
谐常伯。今者昆吾小器，谛视不见元黄；钧天并奏，静
听能闻钟鼓。虽神农分药，岐伯提针，冥众因缘，难可
匡救。陛下嗣临宝历，光阐大猷，属意铨衡，留情槱棫。
“燕台装玉，傥不精真；齐客吹竽，谅宜澄简。南郊奉乘，
当求郑默之才；西省文辞，应用罗含之学。”